**Petite-Terre** er to små ubebodde øyer i den franske øygruppen og regionen Guadeloupe i Karibia. De ligger sørøst for Grande-Terre og sør for La Désirade, som de administrativt tilhører. Øyene med omkringliggende havområde er naturreservat.

Geografi
--------

Øyene ligger i øygruppen Guadeloupe i Leewardøyene i De små Antiller. Grande-Terre ligger nordvest for øyene og La Désirade i nord. Administrativt tilhører øyene kommunen La Désirade.

Den største av de to øyene er Terre-de-Bas (117 hektar), den minste Terre-de-Haut (31 hektar). Det er rundt 150 meter mellom de to. Sør for den største øya ligger holmen Baleine du Sud. De to små øyene og sjøen rundt er naturreservat.

Plante og dyreliv
-----------------

Øyene er tørre og uten ferskvannskilder. Vegetasjonen er preget av dette. Det finnes blant annet Guaiacum og *Agave karatto*. Langs kysten vokser mangrove. *Hippomane mancinella* finnes også.

Petite-Terre har den tetteste bestanden av iguanarten *Iguana delicatissima*. Mellom 10 000 og 12 000 dyr holder til på øyene. Det finnes også eremittkreps (*Paguroidea*), den endemiske anoleøglen *Anolis marmoratus chrysops* og den endemiske skinkarten *Mabuya mabouya mabouya*.

Øyene er tilholdssted for fugl, blant annet amerikatjeld (*Haematopus palliatus*) og amerikadvergterne (*Sterna antillarum*). Steinvender (*Arenaria interpres*) og sniper er vadefugler som overvintrer på Petite-Terre.

I sjøen omkring øyene er der korallrev, for det meste *Acropora palmata*, og områder med sjøgras av artene *Thalassia testudinum*, *Halodule beaudetti* og *Syringodium filiforme*. Lagunen mellom de to små øyene er viktig for ungfisk, blant annet *Acanthurus bahianus*, *Ocyurus chrysurus* og *Holocentrus rufus*. Det finnes også havskilpadder, karett og grønn havskilpadde. Sjøpattedyr som tumlere (*Tursiops truncatus*) og knølhval (*Megaptera novaeangliae*) besøker også området.

Historie
--------

På Terre-de-Bas er det funnet rester etter redskaper og keramikk etter amerindianere datert til 600–1500 e.Kr. På 1700-tallet ble øyene kolonisert med bomullsdyrking drevet av slaver.

I 1838 sto et 20 meter høyt fyrtårn, Guadeloupes første, ferdig på Terre-de-Bas.

Det bodde 28 personer der i 1858. I tillegg til dyrking av forskjellige avlinger ble det holdt geit, sau og gris. Øyene ble oppgitt for jordbruksformål i 1947. De siste som bodde fast var fyrvokteren og hans familie. De forlot stedet i 1974.

I 1994 ble deler av øyene kjøpt med tanke på vern. Øyene og sjøen omkring ble erklært som naturreservat i 1998. I 2002 ble fyrtårnet erklært som historisk minnesmerke.

* Besøkende ved Terre-de-BasBesøkende ved Terre-de-Bas
* Fyrtårnet på Terre-de-BasFyrtårnet på Terre-de-Bas
* Øyene har en stor bestand av Iguana delicatissima.Øyene har en stor bestand av *Iguana delicatissima*.
* Utsyn over lagunenUtsyn over lagunen

Referanser
----------

1. ↑  «Îles de la Petite-Terre», Mairie de la Désirade. Lest 22. april 2019.
2. ↑  «Îles de la Petite-Terre», Réserves naturelles de France. Lest 22. april 2019.
3. 1 2 3 4 5 6 7 8 9 10 11  «La réserve naturelle de Petite Terre, un joyau écologique», Office national des forêts. Lest 22. april 2019.
4. ↑  «Faune Terrestre de Petite Terre», petite-terre.com. Lest 22. april 2019.
5. ↑  «Faune marine de Petite-Terre», petite-terre.com. Lest 22. april 2019.
6. ↑  «Phare de l'îlet de Petite-Terre», Base Mérimée : Immeubles protégés au titre des Monuments Historiques. Lest 22. april 2019.

Eksterne lenker
---------------

* (en) Petite-Terre (Guadeloupe) – kategori av bilder, video eller lyd på Commons Rediger på Wikidata
* Petite-Terre

|  |  |
| --- | --- |
| Oppslagsverk/autoritetsdata | GeoNames
 |